送許拾遺恩歸江寧拜親
作者：岑參
朝代：唐

paragraphs: 詔書下青瑣，駟馬還吳洲。
束帛仍賜衣，恩波漲滄流。
微祿將及親，向家非遠遊。
看君五斗米，不謝萬戶侯。
適出西掖垣，如到南徐州。
歸心望海日，鄉夢登江樓。
大江盤金陵，諸山橫石頭。
楓樹隱茅屋，橘林繫漁舟。
種藥疏故畦，釣魚垂舊鈎。
對月京口夕，觀濤海門秋。
天子憐諫官，論事不可休。
早來丹墀下，高駕無淹留。